Helen Cilliers (11 September 1929 - 18 Julie 1996) was ’n onderwyser en Afrikaanse skrywer en dramaturg. Helena Claudina Watson is op 11 September 1929 op Brandfort in die Vrystaat gebore. Haar skoolopleiding ontvang sy aan verskeie skole en sy matrikuleer dan aan die Hoërskool Sentraal, Bloemfontein. Hierna studeer sy verder aan die Universiteit van die Oranje-Vrystaat, waar sy ’n M.A.-graad in Engels behaal. Sy is Engelsonderwyseres aan verskeie skole in Bloemfontein, insluitende die Hoërskole Sentraal , J.B.M. Hertzog en die President Steyn, nadat sy ook vir ’n ruk in Zambië skoolgehou het. Op 31 Desember 1963 is sy getroud met Stoffel Cilliers, self ’n skrywer en voorsitter van die Bloemfonteinse Skrywersvereniging, waarvan sy ook ’n lid is. Die egpaar het drie kinders, Lalien, George en Jan-Chris. Sy is op Dinsdag 18 Julie 1996 in die Hydromed-hospitaal in Bloemfontein oorlede. Aanvanklik is sy in die hospitaal opgeneem nadat sy geval en haar heup gebreek het, maar sy is vermoedelik dood weens ’n longembolisme. Verskeie van haar kortverhale verskyn in tydskrifte soos Huisgenoot, Rooi Rose en Sarie.